Banksy

 
Banksy on üks tuntumaid Inglismaa grafitikunstnikke, kes on silma paistnud ka poliitilise aktivismiga. Tema isik on teadmata.
Tema šabloontehnikas valmistatud teosed on leidnud rahvusvahelist tähelepanu ning temalt on ilmunud mitu raamatut. Film "Exit Through the Gift Shop" jõudis 2011. aasta parima dokumentaalfilmi Oscari lühivalikusse.
Banksy valiti Time 100 nimekirja 2010. aastal ning 2014. aastal tunnustati teda auhinnaga Webby Person of the Year.
Identiteet.
Banksy identiteeti on hoitud tugeva saladuskatte all ning mõnel üksikul ajakirjanikul on õnnestunud teda näost näkku näha ja intervjueerida. On väidetud, et Banksy tegelik nimi on Robert või Robin Banks ja et ta sünniaasta on 1974, kuid need väited ei ole leidnud kindlat tõestust.
On spekuleeritud, et Šveitsi kunstnik Maître de Casson võib olla Banksy, mida kunstnik oma veebisaidil eitas. On ka arvatud, et see võiks olla Bristolist pärit ansambli Massive Attack laulja Robert Del Naja (sündinud 21. jaanuaril 1965).
Ajakirjanik Simon Hattenstone, üks väheseid, kes on Banksyt intervjueerinud, on tema välimust iseloomustanud järgmiselt (2003. aasta artiklis "Something to spray"): "Banksy on valgenahaline, 28-aastane, lohaka väljanägemisega – teksased, T-särk, hõbedast hammas, hõbekett ja -kõrvarõngas. Ta näeb välja nagu Jimmy Naili ja Mike Skinneri ristsugutis."
Samas intervjuus mainis Banksy, et isegi ta vanemad ei tea, et ta on grafitikunstnik, vaid nad arvavad, et ta töötab maalri ja dekoraatorina.
2007. aasta oktoobris jõudsid meediasse fotod, millel oli väidetavalt kujutatud Banksyt. Banksyks peetud mees sattus tänaval liikunud inimese kaamera ette Bethnal Greene'is (Londoni idaosas).
2025. aastal algatas Londoni politsei uurimise Banksy teose suhtes, mis oli tehtud kuningliku kohtuhoone seinale ja kujutab kohtunikku ründamas protestijat haamriga. On peetud võimalikuks, et see uurimine võib grafitikunstniku isiku paljastada.
Tehnika.
Banksy on oma raamatutes meenutanud, et kui ta oli 18-aastane ja üritas ühel ööl reisirongile suurte mullilaadsete hõbedaste tähtedega teksti kirjutada, ilmus välja politsei. Tema kaaslastel õnnestus autoga kaduda, kuid tema oli sunnitud end rohkem kui tund aega ühe veoki all peitma ning seda nõnda õnnetult, et mootoriõli tilkus talle pidevalt peale. Siis olevat ta otsustanud, et kui tal ei õnnestu oma grafitipilte vähemalt poole kiiremini valmis saada, peaks ta üldse sellest tegevusest loobuma. 
Veoki all kükitades ja kütusepaagile šablooni abil kantud kujutist vahtides olevat ta tulnud mõttele, et see olekski lahendus tema probleemidele. Sestpeale on selle tehnika kasutamine üks Banksy loomingu põhitunnuseid.
Banksy salatseva loomuse tõttu ei ole siiski päris selge, mis tehnikat ta kasutab, et kujutisi šabloonidele saada. Tõenäoliselt teeb ta seda arvuti abil, kuna paljud tema loodud pildid paistavad silma väga realistliku kujutusviisi poolest.
Teosed.
Raamatud.
Banksy on ise välja andnud raamatuid, mis sisaldavad pildimaterjali tema teostest koos tema kirjutatud või tsiteeritud vahetekstide ja vaimukate märkustega.
Banksy taieseid on käsitletud ka teiste autorite raamatutes:
Filmid.
2010. aastal tegi Banksy dokumentaalfilmi "Exit Through the Gift Shop". See leidis sooja vastuvõttu kriitikutelt ja oli parima dokumentaalfilmi Oscari nominent.
Teosed muuseumides.
2005. aasta mais riputas Banksy enda versiooni varasest koopamaalingust Briti Muuseumi Londonis. Pärast selle pildi avastamist lisas muuseum selle oma püsikollektsiooni. Teos kujutas inimfiguuri ostukäru lükkamas ja selle juurde oli lisatud kirjeldus, mis väitis näiteks, et tegu on Londoni idaosast pärineva hästisäilinud primitiivkunsti näitega ning et selle autor on Banksymus Maximus.
Sama on Banksy proovinud ka paljude teiste muuseumide juures. Näiteks New Yorgis moodsa kunsti muuseumis rippus USA popkunstniku Andy Warholi ühe tuntuma teose eeskujul loodud Tesco supipurgi kujutis kuus päeva ning samas linnas asuvas loodusmuuseumis õnnestus tema poolt modifitseeritud põrnikal 12 päeva eksponaatide seas vedeleda, enne kui see seast ära korjati. Alati ei ole tal aga nõnda palju õnne olnud ning näiteks Tate Gallerysse üles riputatud maal, mis kujutas politseilindiga ümbritsetud rahulikku Inglise maamaastikku, kukkus vähese liimi tõttu juba kahe ja poole tunni pärast alla. Mitmed teosed on aga ära korjatud juba paar tundi pärast nende ilmumist muuseumiseintele.
Teosed oksjonitel.
Banksy teosed lähevad hästi müügiks paljudel oksjonitel. Näiteks müüdi 2007. aasta alguses tema akrüülvärviga lõuendile kantud teos "Bombing Middle England" anonüümsele ostjale 102 000 Inglise naela eest (hind ületas tunduvalt kunstniku eelmist müügirekordit, mis oli 57 600 naela), kuigi oksjonimaja oli varem teose väärtuseks hinnanud 30 000 – 50 000 naela. Kõrge hinnaga ja hinnangulist väärtust tugevalt ületades on müüki läinud ka paljud teised kunstniku teosed, näiteks "Avon and Somerset Constabulary" (96 000 naela; oksjonimaja hinnang oli 60 000 – 80 000), "Lenin on Rollerskates (Who Put the Revolution on Ice?)" (48 000; hinnang 20 000–30 000), "Attack of the Badly Drawn Boy" (78 000; hinnang 20 000–30 000) ja Andy Warholi kuulsa Marilyn Monroe portreega sarnanenud Kate Mossi portree, mis müüdi 96 000 naela eest.
Tema loomingut on saatnud märkimisväärne müügiedu ka eBay oksjonitel.
2018. aastal pälvis tähelepanu vahejuhtum, kus oksjonil müüdi enam kui miljoni naela eest Banksy teos "tüdruk õhupalliga" ning vahetult pärast müüki käivitus raami sees olev mehhanism, mis lõikas teose ribadeks. Seesugust teose hävitamist on omakorda nimetatud ka Banksy suurimaks teoseks.
Muu looming.
Banksy on jätnud mitmetesse populaarsetesse vaatamisväärsuste äärsetesse kohtadesse kirja "This is not a photo opportunity" ('see ei ole võimalus pildi tegemiseks').
Samuti on Banksy märgistanud teatud müüre ja seinu, väites, et need on legaalsed grafitialad. Kui linnavalitsus neid kirju kiiresti seintelt kustutada pole märganud, on märgistatud pinnad õige pea rohke grafitiga täidetud. 
Need teated olid tehtud šablooni abil musta värviga, sisaldades tavaliselt vappi ja teksti, et selle seina katmine grafitiga on lubatud linnavõimude poolt ja veel mõnda lisamärget nagu näiteks soovitust enda järel mitte prügi maha jätta. Banksy katsetas ka grammatiliselt ebakorrektse tekstiga, kuid tulemus jäi endiseks. 
Sama tegevust San Franciscos proovides juhtus aga nõnda, et mõni päev hiljem olid grafitit lubavad osad kaetud valge värviga, kuid muud hoiatused (tol puhul keeld seinale teateid lisada ja muidu logeleda) olid jäetud alles.
Tunnustus.
2014. aastal pälvis ta Webby auhinna kategoorias "Aasta inimene".
Banksy Eestis.
Eestis on Banksy loomingut eksponeeritud 24. veebruaril 2024, kui Tallinnas Rotermanni väljakul näidati tema Ukrainasse loodud seinamaalingutel põhinevat videoinstallatsiooni "Murals". 
5. juulist kuni 27. oktoobrini 2024 oli Tallinnas Telliskivi M-hoones üleval näitus "The Mystery of Banksy – A Genius Mind".